Sgript Perfformio Golygfa Bl.7, 8 a 9 (D) 2-4 mewn nifer

**Eisteddfod Dur a Môr, Parc Margam a’r Fro 2025**

**Jac Tawe**

**Gareth Williams**

(Gellir cyfnewid y cymeriadau ar gyfer criw o ferched yn unig/ bechgyn yn unig neu griw cymysg)

**Lleoliad – Cartref Mam-gu a Thad-cu. Daw 2 blentyn adref o’r ysgol i gael te yn nhŷ mam-gu a thad-cu**

**Plentyn 1** – Fi’n starfo!

**Plentyn 2** – A fi! Beth sydd i de?

**Mam-gu** – Cocos Penclawdd a Bara Lawr yn ffresh o Farchnad Abertawe.

**Plentyn 1 a 2** - O! Hyfryd ! Dim ond tships ma’ Dad yn coginio i ni!

**Tad-cu** - Reit! Beth am ddechrau gwneud eich Gwaith Cartref ?

**Mam-gu** – Pa waith cartref sydd gennych chi i’w wneud?

**Plentyn 1** – Prosiect am fath arbennig o gi sydd gennyf fi

**Plentyn 2** - Ac mae’n rhaid i fi chwilio am stori ddiddorol am anifail i’w hadrodd o flaen y dosbarth. Boring!

**Plentyn 1** - Fy hoff gi i yw Cockerpoo.

**Mam-gu** – Dyna gŵn gwyllt ac o hyd o amgylch eich traed chi.

**Plentyn 2 -** Schnauser yw fy hoff gi i a dwlen i petai dad yn prynu un i fi.

**Mam-gu –** Ma Schnauser yn waeth byth – yn bownsio rownd y lle

**Plentyn 1** – Beth yw’ch hoff gi chi Tad -cu?

**Mam-gu** – Rwy’n gwybod yr ateb i’r cwestiwn hwnnw.

**Tad-cu** (yn freuddwydiol) – Adargi.

**Plant** - Adargi? Beth yw hwnnw? Ci gydag adenydd?

**Tad-cu** – Nage! Labrador i chi... Am gi dewr a phrydferth.

**Mam-gu** – Roedd gan eich tad-cu Labrador du pan oedd yn ddyn ifanc. Beth oedd ei enw fe eto, William?

**Tad-cu** (yn freuddwydiol) – Jac! Dyna i chi gi oedd Jac! Y ci gorau y gallai rhywun fod wedi ei gael.

**Plentyn 1** – Wel beth oedd mor arbennig am y Labrador... y Jac yma?

**Tad-cu** – Doedd dim byd gwyllt am Jac. Os rhywbeth fe oedd y ci mwyaf caredig a mwyaf dewr i mi erioed ei weld.

**Mam-gu** - Dywedwch beth wnaeth Jac, a dywedwch sut y daeth e yn enwog yn Abertawe a thrwy Gymru gyfan.

**Plentyn 2** - O! Ie, dad-cu, dwedwch hanes Jac wrthon ni!

**Tad- cu**- Roeddwn i’n byw yn ardal y dociau yn Abertawe pan brynes i Jac. Pan welais i fe yn un bach roedd rhywbeth yn ei lygaid yn dweud y byddai e’n gi arbennig.

**Plentyn 1** – Wel. Beth oedd yn arbennig am Jac?

**Tad-cu** - Roedd e’n dwlu chwarae yn y dŵr. Roedd yn nofiwr cryf hyd yn oed pan oedd y tonnau mawr yn chwalu traethau Abertawe.............

\*\*\*

**(Gall yr actorion actio’r darn nesaf – yn union fel petaent yn y sefyllfa yn ôl yn y gorffennol)**

**Menyw** (yn sgrechian) – Help! Help! Mae fy mab wedi syrthio mewn i’r dociau ac nid yw yn gallu nofio. Help! Help!

**William / Tad-cu** – Ble mae’r bachgen?

**Aelod o’r cyhoedd** - Yn y dŵr yn chwifio ei freichiau. Brysiwch!

**Williams / Tad-cu** - Dyma dy gyfle di Jac bach. Neidia mewn i’r dŵr. Nofia at y bachgen. Gafaela yn ei grys a thynna fe yn ôl i’r lan yn ddiogel. Cer Jac! Cer i’w achub ef!

**Y tri chymeriad arall** - Weloch chi fe’n neidio.....?

Weloch chi fe’n nofio...?

Weloch chi fe’n achub bywyd y bachgen...?

Am gi dewr iawn...!

\*\*\*

**(Yn ôl yn y presennol)**

**Mam-gu** – Dyna’r cyntaf, ond nid yr olaf i Jac achub.

**Plentyn 2** – Beth fe achubodd e’ mwy o bobl?

**Plentyn 1** – Sawl un?

**Tad-cu** – Achubodd Jac 27 o bobl i gyd o fôr y dociau ac Afon Tawe

**Plentyn 1 a 2** – Waw! 27! Dyna gi dewr!

**Mam-gu** – Do, a chafodd wobrau am fod yn ddewr yn do fe William.

**Tad-cu** – (yn freuddwydiol) Ci dewraf y flwyddyn...cwpan arian... coler aur... a Medel Efydd V.C. byd y cŵn...

**Mam-gu** - A’r teitl Ci'r Ganrif!

**Plentyn 1** – Pam nad oes lluniau o Jac o amgylch y tŷ?

**Mam-gu** - Achos mae meddwl am Jac a sut y bu farw yn achosi i Dad-cu fod yn drist iawn.

**Plentyn 2** – Pam? Beth ddigwyddodd iddo fe?

**Tad-cu** - Fe roddodd rhyw ffŵl, wenwyn llygod mewn darn o gig a’i adael wrth y dociau. Un diwrnod wrth i Jac bach fynd am dro, fe aroglodd Jac y cig a’i fwyta...

**Plentyn 1** – O...na!!!

**Mam-gu** – Do, buodd Jac bach farw heb i neb allu gwneud dim byd i’w achub.

**Tad-cu** – Ond mae Jac dal yn fyw achos mae Jac yn fyw... **(pwyntio at blentyn 1)** ynot ti...**(pwyntio at blentyn 2)** ac mae Jac yn fyw ynom ni.

**Plentyn 1 a 2** – **(yn methu deall)** Sut mae Jac yn fyw ynom ni?

**Tad-cu** – Wel, “JACS Abertawe” - “Swansea Jacks”

**Plentyn 1** – Beth? Ar ôl Jac y labrador du daeth y llys enw Jac Tawe?

**Mam-gu** – Ie , ci tad-cu!

**Plentyn 2** – Wel ma’ fy ngwaith cartref i wedi ei wneud ...ac am stori!

**Plentyn 1** –Fe wna i project am Labrador... a bydd lle arbennig i hanes JAC TAWE!!! Dere i ni gael dechrau arni... **(y ddau blentyn yn gadael y llwyfan)**

**Mam-gu** – Ond beth am y Cocos a’r Bara Lawr?

**(Tad-cu a Mam-gu yn rholio’u llygaid a chwerthin ac yn gadael y llwyfan)**